واش زعمة كاين شي فرق بين العدالة والتنمية والسلفيين واخا بجوج راه منهجهم السنة النبوية ، وحتى داعش ، راه ليس في القنافذ أملس ، ومكاينش فرق بين الإسلاميين عموما ، تقدر تكون اختلافات بسيطة ولكن مؤقتة حتى هاداك الأكثرهم وداعة بمجرد مايتمكن غادي يولي أشدهم قسوة وظلاما ، حيث الإسلام كدين عموما هاكة ، وأي واحد كيعتابر راسو متشبت بالسنة فراه بالضرورة خوانجي ظلامي قادر يدير أي حاجة من أجل أن يرى تصوره الشخصي للحياة يتطبق حداه ، وراه كلهم بجميع أطيافهم يحنون لزمن الخلافة ، واخا راه كون كانوا فداك الوقت كان نصهم غادي يكونوا عبيد عند عبد الله بن عمر . ترشيح القباج غير مفاجئ بتاتا من طرف العدالة والتنمية حيث كيبقى بالنسبة ليهم راجل ديال الله وتصريحاته فالغالب غير متعارضة مع مرجعية العدالة والتنمية الإسلامية وحتى وان كانت تبدو متطرفة فهي لن تصل لتطرف تصريحات كتائب البيجيدي على المواقع الإجتماعية ، ولكن لي غريب هو العدالة والتنمية يبغي يرشح نجيب شوقي أحد مؤسسي حركة مالي وأحد الدعاة للحق في الإفطار جهرا في رمضان وتم تزكيته من طرف بنكيران شخصيا حسب ما ورد في موقع كود، هنا فين كيبانليك أن الحزب باغي بأي طريقة مايتقهقرش فهاد الإنتخابات الجاية ، ومايطراليهش بحال لي طرا للإتحاد الإشتراكي قبل منو ، وباغي يكذب الأسطورة التي تقول أن الياس العماري هو رئيس الحكومة القادمة ، حيث البيجيدي باغي يرشح أي واحد من أجل تكذيب هاد الرؤيا المستقبلية ، وباش يأكد أنه ماخدلش الشارع المغربي وحتى هاد الأخير ماغاديش يخدلوا. العدالة والتنمية كيدير السياسة والسلفيين حتى هوما ، واخا هاد الأخرينين يحلمون بتقويض الدولة واقامة شرع الله ، وارجاع الخلافة علاش لا ، من طنجة لجاكارطا ، واقامة العدل والحكم بما نزل الله ، إلا أنهم وكما حدث في مصر فاقوا لهاد اللعيبة ديال الإنتخابات وعرفوا مزيايا اللعبة السياسية وأنهم الى ولاو قرب أصحاب القرار غادي يولي صوتهم مسموع كثر ، والعديد منهم كان كيصوت على العدالة والتنمية حيث كيبقى بالنسبة ليهم أقرب ليهم من أي حزب سياسي آخر طبعا ، وكيتناساو بعض الإختلافات لي كيردوها بسيطة وكيمارسوا معاه اللعبة السياسية ، واخا راه هاد الإختلافات كون كانت الفوضى والسيبة غادي تلقى القتيلة نايضة على ودها. لذا ماشي غريبة أن البيجيدي يرشح سلفي فمراكش ، ولي كيظن أنه مرشح فكيليز فراه كيليز مكيصوت فيه حد ، الأخ راه مرشح فدوار الكدية وفالأحياء الشعبية التابعة لهاد الدائرة الإنتخابية وهي لي كتحسم المعركة الإنتخابية وهي لي فيا أكبر عدد ديال الأصوات ، كما أنها هي لي فيها الفقر والتهميش وقلة الوعي وكذلك فباقي ربوع المملكة شعيبة هو لي كيقرر، أما صحاب كيليز ماوصلاهم الإنتخابات بتاحاجة وكيليز هو كيليز واخا يطلع حتى أبو النعيم تما . 
راه ما كاين فرق بين العدالة والتنمية والسلفيين بجوجهم وزيد معاهم داعش منهجهم السنة النبوية: بالنسبة لي ليس في القنافذ =الاسلاميين= أملس. كاينة اختلافات بسيطة مؤقتة يتمسكنو حتى يتمكنو